Automatisk oplæsning

Der er ikke oplæsning af denne artikel, så den oplæses derfor med maskinstemme. Kontakt os gerne på automatiskoplaesning@pol.dk, hvis du hører ord, hvis udtale kan forbedres. Du kan også hjælpe ved at udfylde spørgeskemaet herunder, hvor vi spørger, hvordan du har oplevet den automatiske oplæsning. Spørgeskema om automatisk oplæsning

En mistænkelig bil i et parkeringshus på Landgreven i København er ikke en bombe, men »et videnskabeligt eksperiment«.

Det oplyser Københavns Politi, efter de har været i kontakt med bilens svenske ejer.

»Det var en anordning på bilen, som skulle opsamle strøm under kørsel«, siger Hans Sinding, pressetalsmand for Københavns Politi.

Ingen onde hensigter Han mener ikke, at politiet har overreageret, da de tidligere i dag valgte at afspærre et større område i Indre By og evakuere omkring 700 mennesker fra nogle af de omkringliggende bygninger.

»Vi og vores teknikere vurderede, at det så farligt ud, så det var ikke en overreaktion«, siger Hans Sinding, der ikke mener, at den svenske mand vil blive sigtet for at gøre noget kriminelt.

»Han har ikke haft onde hensigter, så det tror jeg ikke«.

Tilkaldte bombeeksperter

Afspærringen, som lukkede gader som Store Kongensgade, Borgergade, Dronningens Tværgade og Gothersgade bliver lige nu ophævet.

Det var en anmeldelse fra ansatte i parkeringshuset, der tidligt på formiddagen fik politiet til at tilkalde Forsvarets bombeeksperter og afspærre området omkring parkeringskælderen Copenhagen Car Care.

En ansat var blevet opmærksom på bilen - en bordeaux-farvede Golf på svenske plader - som han synes så »mærkelig ud«, fordi der stak ledninger ud fra under bilen.

Ledninger var i den ene ende fastgjort til nogle kobberrør, der lå under bilen, og i den anden ende tapet fast til et bilbatteri, der lå inde i bilen.